b'\n_START_ARTICLE_\nSam Cassell\n_START_SECTION_\nYliopisto ( \xe2\x80\x931993)\n_START_PARAGRAPH_\nCassell opiskeli Paul Laurence Dunbarin high schoolissa Baltimoressa, josta h\xc3\xa4net v\xc3\xa4rv\xc3\xa4ttiin DePaulin yliopistoon. H\xc3\xa4n ei kuitenkaan pelannut urallaan DePaulin yliopistossa, vaan Floridan osavaltionyliopistossa. Cassell edusti yliopistoa kahden kauden ajan vuosina 1991\xe2\x80\x931993 ja teki parhaana kautenaan 18,4 pistett\xc3\xa4 ottelua kohden.\n_START_SECTION_\nNBA-uran alku (1993\xe2\x80\x931999)\n_START_PARAGRAPH_\nCassell osallistui vuoden 1993 NBA:n varaustilaisuuteen, jossa Houston Rockets varasi h\xc3\xa4net tilaisuuden 24:nten\xc3\xa4 pelaajana. Ensimm\xc3\xa4isen\xc3\xa4 NBA-kautenaan Cassell teki keskim\xc3\xa4\xc3\xa4rin 6,7 pistett\xc3\xa4 ottelua kohden. Saman kauden p\xc3\xa4\xc3\xa4tteeksi seura voitti NBA-mestaruuden. Kaudella 1994\xe2\x80\x931995 h\xc3\xa4n pelasi ainoan kerran urallaan kaikki 82 runkosarjaottelua. Kauden p\xc3\xa4\xc3\xa4tteeksi Cassell voitti toisen per\xc3\xa4tt\xc3\xa4isen NBA-mestaruutensa. H\xc3\xa4n ehti edustaa Houstonia kolme kautta, sill\xc3\xa4 elokuussa 1996 h\xc3\xa4net kaupattiin pelaajakaupassa Phoenix Sunsille, jolloin muun muassa Charles Barkley siirtyi Houstoniin._NEWLINE_Cassell pelasi Phoenixissa vain 22 ottelua, sill\xc3\xa4 h\xc3\xa4net kaupattiin joulukuussa 1996 Dallas Mavericksille. H\xc3\xa4n edusti Dallasia vain 16 ottelun ajan ja helmikuussa 1997 h\xc3\xa4net kaupattiin laajassa pelaajakaupassa New Jersey Netsiin. Cassell pelasi Netsiss\xc3\xa4 yli kaksi vuotta, ja maaliskuussa 1999 h\xc3\xa4n siirtyi kolmen seuran yhteiskaupassa Milwaukee Bucksiin.\n_START_SECTION_\nUran huippuvuodet (1999\xe2\x80\x932004)\n_START_PARAGRAPH_\nMilwaukeessa Cassell jakoi kauden 1999\xe2\x80\x932000 aikana keskim\xc3\xa4\xc3\xa4rin 9,0 sy\xc3\xb6tt\xc3\xb6\xc3\xa4 ottelua kohden, jolla h\xc3\xa4n sijoittui sarjan sy\xc3\xb6tt\xc3\xb6tilastossa kolmanneksi. H\xc3\xa4n edusti seuraa kes\xc3\xa4\xc3\xa4n 2003 asti, jolloin h\xc3\xa4net kaupattiin Minnesota Timberwolvesille. Pisteiden valossa kausi 2003\xe2\x80\x932004 oli Cassellin NBA-uran paras, sill\xc3\xa4 h\xc3\xa4n teki keskim\xc3\xa4\xc3\xa4rin 19,8 pistett\xc3\xa4 ottelua kohden. Samana kautena h\xc3\xa4net valittiin ainoan kerran h\xc3\xa4nen urallaan t\xc3\xa4hdist\xc3\xb6joukkueeseen ja t\xc3\xa4hdist\xc3\xb6otteluun. Cassell pelasi seurassa lopulta kaksi kautta ja elokuussa 2005 h\xc3\xa4net kaupattiin Los Angeles Clippersille.\n_START_SECTION_\nUran viimeiset kaudet (2004\xe2\x80\x932008)\n_START_PARAGRAPH_\nCassell edusti Clippersi\xc3\xa4 helmikuun 2008 loppuun asti, jolloin seura luopui h\xc3\xa4nen pelaajaoikeuksistaan. Pian t\xc3\xa4m\xc3\xa4n j\xc3\xa4lkeen h\xc3\xa4n siirtyi vapaana pelaajana Boston Celticsiin, jossa h\xc3\xa4n voitti kolmannen NBA-mestaruutensa kauden 2007\xe2\x80\x932008 p\xc3\xa4\xc3\xa4tteeksi. Cassell my\xc3\xb6s lopetti NBA-uransa t\xc3\xa4h\xc3\xa4n kauteen.'